ଭଟଲି , ଭାରତୀୟ ରାଜ୍ୟ ଓଡ଼ିଶାର ବରଗଡ଼ ଜିଲ୍ଲାର ଏକ ସହର । ଭୌଗୋଳିକ ଅବସ୍ଥିତି ଭଟଲି ପଶ୍ଚିମ ଓଡ଼ିଶାର ଛତିଶଗଡ଼ ସହ ଥିବା ସୀମା ନିକଟରେ ଅବସ୍ଥିତ । ଏହାର ଭୌଗୋଳିକ ଅବସ୍ଥିତି 21.526  82.890    / 21.526; 82.890 ଠାରେ । ଭଟଲି, ବରଗଡ଼ ଜିଲ୍ଲାର ଅନ୍ୟାନ୍ୟ ଅଞ୍ଚଳ ସହ ପୂର୍ବଘାଟ ପର୍ବତ ମାଳା ନିକଟସ୍ଥ ଡେକାନ ମାଳଭୂମି ଅଞ୍ଚଳରେ ଅବସ୍ଥିତ । ଏହା ଏକ ଭୂମିକମ୍ପ ପ୍ରବଣ ସହର । ଜନସଂଖ୍ୟା ୨୦୧୧ ଜନଗଣନା ଅନୁସାରେ ଭଟଲିର ଜନସଂଖ୍ୟା ୪,୮୬୫ ଥିଲା । ଏଥି ମଧ୍ୟରୁ ପୁରୁଷ ସଂଖ୍ୟା ୨,୩୯୬ ଓ ମହିଳା ସଂଖ୍ୟା ୨,୪୬୯ ଥିଲା । ୬ ବର୍ଷରୁ କମ ସଂଖ୍ୟା ୫୩୯ ଥିଲା । ଅର୍ଥନୈତିକ ସ୍ଥିତି କୃଷି ଏହି ଅଞ୍ଚଳର ଅଧିବାସୀଙ୍କ ମୁଖ୍ୟ ଜୀବିକା । କିନ୍ତୁ ଅଞ୍ଚଳରେ ହସ୍ତତନ୍ତ୍ର ବୁଣାକାରମାନେ ଏହି ଅଞ୍ଚଳରେ ସମ୍ବଲପୁରୀ ବସ୍ତ୍ର ମଧ୍ୟ ବୁଣିଥାନ୍ତି । ସ୍ୱାସ୍ଥ୍ୟ ସେବା ଓ ଶିକ୍ଷା ସହରରେ ସରକାରୀ ଓ ବେସରକାରୀ ଡାକ୍ତରଖାନାର ବ୍ୟବସ୍ଥା ରହିଛି । ଏଠାରେ ଦଧିବାମନ କଲେଜ ଡିଗ୍ରୀ ସ୍ତର ପର୍ଯ୍ୟନ୍ତ ଶିକ୍ଷା ପ୍ରଦାନ କରିବା ସହ ଉଭୟ ବାଳକ ଓ ବାଳିକା ହାଇସ୍କୁଲ ଓ ଇଂରାଜୀ ମିଡିୟମ ସ୍କୁଲ ସବୁ ରହିଛି । ସଂସ୍କୃତି ଜଗନ୍ନାଥ ରଥ ଯାତ୍ରା ଓ ଫାଲଗୁନ ମେଳା ଏଠାକାର ମୁଖ୍ୟ ପର୍ବ । ପ୍ରଶାସନ ଭଟଲି ଏକ ବ୍ଲକ ଅଞ୍ଚଳ । ଏଠାରେ ଗ୍ରାମପଞ୍ଚାୟତ ମଧ୍ୟ ରହିଛି । ଭଟଲୀ ନିର୍ବାଚନ ମଣ୍ଡଳୀରୁ ଓଡ଼ିଶା ରାଜ୍ୟ ବିଧାନ ସଭାକୁ ଏଠାରୁ ପ୍ରତିନିଧି ନିର୍ବାଚିତ ହୋଇ ଥାଆନ୍ତି । ସୁଶାନ୍ତ ସିଂହ ବର୍ତ୍ତମାନ ଭଟଲିର ବିଧାନ ସଭା ସଦସ୍ୟ । ମନ୍ଦିର ସମୂହ ଦଧିବାମନ ମନ୍ଦିର ଭଟଲିରେ ଥିବା ଜଗନ୍ନାଥ ମନ୍ଦିର ଶିଶୁ ଜଗନ୍ନାଥ ନାମରେ ଜଣା ଯାଏ, ଏଠାରେ ଅନ୍ନ ଭୋଗ ଲାଗେନା । ଖଟୁଶ୍ୟାମ ମନ୍ଦିର ଭଟଲିରେ ଥିବା ଖଟୁଶ୍ୟାମ ମନ୍ଦିର ଦେଶର ଦ୍ୱିତୀୟ ଖଟୁଶ୍ୟାମ ମନ୍ଦିର । ଦର୍ଶନୀୟ ସ୍ଥାନ ଭଟଲି ନିକଟରେ ଦେବ୍ରୀଗଡ଼ ଅଭୟାରଣ୍ୟ ରହିଛି ।